02/04/09
3 di Avrîl : fieste pal popul furlan
Vuê, ai 3 di Avrîl, e je la Fieste de Patrie dal Friûl, une fieste volude di pre Checo Placerean intai agns '70 par ricuardâ il moment storic che il Friûl al à vût une sô indipendence. Il program des manifestazions de fieste pal 2009 lu cjatais achì. Nô o volìn celebrâ chest aniversari cun cheste citazion di un libri di pre Toni Beline: "Lis primis celebrazions dal 3 di Avrîl lis à tacadis pre Checo tai prins agns Setante. No vin mai vude grande fole, ma si leve jù a Aquilee contents come paschis a celebrâ, a ricuardâ, a ringraziâ, a domandâ. A domandâ di cjapâ in man almancul par une volte il nestri distin, di tornâ a cjerçâ tune maniere gnove e nestre la libertât vude e pierdude secui indaûr. Une libertât regalade e je simpri a riscjo. Une libertât no sudade si le piert cence inacuarzisi. Soredut al è facil confondi la libertât cu la mancjance di sclavitût. Cuant che un popul nol comande te sô tiere nol è libar, cuant che un popul nol pues studiâ te sô lenghe nol è libar, cuant che un popul no pues decidi dal so distin nol è libar, cuant che un popul sotan no si inecuarç di jessi sotan parcè che lu an incjocât o indurmidît o scanât, nol è libar..."
Nessun commento:
Iscriviti a: Commenti sul post (Atom)
unk fur_Latn fur_Latn ita_Latn fur_Latn